CELEX: C2007/117/21
Language: da
Date: 2007-05-26 00:00:00
Title: Sag C-137/07 P: Appel iværksat den 8. marts 2007 af Österreichische Volksbanken-AG til prøvelse af dom afsagt den 14. december 2006 af Retten i Første Instans (Anden Afdeling) i de forenede sager T-259/02 — T-264/02 og T-271/02, Raiffeisen Zentralbank Österreich AG m.fl. mod Kommissionen for De Europæiske Fællesskaber, vedrørende sag T-271/02

26.5.2007   
            
            
               DA
            
            
               Den Europæiske Unions Tidende
            
            
               C 117/13
            
         Appel iværksat den 8. marts 2007 af Österreichische Volksbanken-AG til prøvelse af dom afsagt den 14. december 2006 af Retten i Første Instans (Anden Afdeling) i de forenede sager T-259/02 — T-264/02 og T-271/02, Raiffeisen Zentralbank Österreich AG m.fl. mod Kommissionen for De Europæiske Fællesskaber, vedrørende sag T-271/02
   (Sag C-137/07 P)
   (2007/C 117/21)
   Processprog: tysk
   Parter
   
      Appellant: Österreichische Volksbanken-AG (ved Rechtsanwälte A. Ablasser-Neuhuber, R. Bierwagen og F. Neumayr)
   
      Den anden part i appelsagen: Kommissionen for De Europæiske Fællesskaber
   Appellanten har nedlagt følgende påstande
   
               1)
            
            
               Domskonklusion nr. 2 og 4 i Rettens dom af 14. december 2006 i de forenede sager T-259/02 — T-264/02 og T-271/02 (1) ophæves, og
               
                           a)
                        
                        
                           Kommissionens beslutning 2004/138/EF af 11. juni 2002 i kartelsag COMP/36.571/D-1, som er genstand for retstvisten, annulleres i overensstemmelse med de for Retten nedlagte påstande 1 og 3, for så vidt den er rettet til appellanten, subsidiært nedsættes den bøde, appellanten er blevet pålagt, i overensstemmelse med den for Retten nedlagte påstand 3, eller
                        
                     
                           b)
                        
                        
                           
                              mere subsidiært hjemvises sagen til Retten til fornyet behandling og afgørelse, såfremt retstvisten ikke er moden til påkendelse.
                        
                     
         
               2)
            
            
               Kommissionen tilpligtes at betale sagens omkostninger, subsidiært træffes afgørelsen om sagens omkostninger af Retten, såfremt sagen hjemvises.
            
         Søgsmålsgrunde og væsentligste argumenter
   Appellanten har begrundet sin appel af Rettens dom således:
   
                
            
            
               Retten har fortolket kriteriet om virksomhedsaftalers og -adfærds påvirkning af samhandlen mellem medlemsstater fejlagtigt og begået en retlig fejl ved at anvende dette på den foreliggende sag. I sin afgørelse af Retten fejlagtigt relativiseret betydningen af kriteriet om markedsafskærmende virkninger: Det er ikke klart, af hvilke grunde Retten ikke i det mindste vil tillægge kriteriet om markedsafskærmende virkninger en stor værdi som indicium med henblik på at afgøre, hvorvidt der foreligger en påvirkning af den mellemstatslige samhandel. Det kritiseres endvidere, at Retten har foretaget en samlet prøvelse af udvalgsmødernes grænseoverskridende virkninger i stedet for at undersøge, hvorvidt Lombard-netværkets enkelte udvalg hver især eventuelt har haft indvirkning på handlen mellem medlemsstaterne. Den udvidende fortolkning af artikel 81, stk. 1, EF, hvorefter et kartel, som udstrækker sig til hele en medlemsstat område, allerede ifølge selve sin natur er egnet til at afskærme markederne og påvirke samhandlen inden for Fællesskabet, eller der i hvert fald består en stærk formodning herfor, er ikke i overensstemmelse med hensynene bag denne fællesskabsretlige bestemmelse.
            
         
                
            
            
               Retten har fejlagtigt ikke anvendt de af Kommissionen og i retspraksis udviklede betingelser for omsætningsberegningen på tilskrivningen af de decentrale bankers markedsandele til det centrale institut. Retten har derved set bort fra, at der både ved fordelingen af omsætningen og fordelingen af markedsandele i den foreliggende sag er tale om det samme problem, nemlig bestemmelsen af den tilladte bøde. Det fremgår ikke, hvorfor de ensartede spørgsmål vedrørende beregningen af omsætningen og bestemmelsen af markedsandelene skal bedømmes efter forskellige målestokke. Selv om det antoges, at de decentrale bankers markedsandele kunne tilskrives det centrale institut efter en anden målestok end den, der gælder for omsætningsberegningen, er den af Retten valgte målestok behæftet med fejl og ulovlig.
            
         
                
            
            
               Retten har med urette afvist appellantens klagepunkter vedrørende manglende hensyntagen til formildende omstændigheder. Retten har navnlig ikke ved den retlige vurdering taget tilstrækkeligt i betragtning, at appellanten havde en underordnet funktion i det samlede kartel, og at det ikke hos appellanten var nødvendigt at gennemføre efterprøvelse med tvang, da appellanten frivilligt samarbejde med Kommissionen. Appellanten har en meget lille markedsandel, er ikke af de andre banker blevet indbudt til den snævre kreds og har deltaget i betydeligt færre møder. De af appellanten anførte forhold, som taler for formildende omstændigheder, er delvist overhovedet ikke blevet inddraget. Hverken Kommissionen eller Retten har opfyldt sin forpligtelse til at analyse og tage stilling til de fremførte forhold uden at begå retlige fejl.
            
         
      (1)  EUT C 331, s. 29.